Honde moet skoene dra, sê polisie | Maroela Media
Foto: Zürich-polisie, Facebook
Die polisie in Zürich, Switserland, het met 'n sogenaamde "Hot Dog"-veldtog begin en moedig eienaars aan om skoene vir hul honde aan te trek.
Die polisie het in 'n verklaring gesê die hoë temperature wat tans in die land beleef word, kan ook ongemaklik wees vir diere.
'n Uitgerekte hittegolf in Europa beteken dat Switserland een van die warmste somers ooit beleef, sedert aantekeninge in 1864 begin het. Temperature in Julie was ongeveer 30°C. Aldus die SwissInfo-nuuswebwerf ervaar dele van die land ook 'n droogte.
Michael Walker, woordvoerder vir die Zürich-polisie, het gesê 30°C kan op die teer soos 50°C – 55°C voel. "Wanneer 'n hond op warm teer loop, kan hy sy pote brand, net soos 'n mens wat kaalvoet loop," het hy gesê.
Die polisie raai eienaars aan om te kyk of die grond nie te warm is nie, voor hulle met hul honde gaan stap. Hulle verduidelik dat jy die agterkant van jou hand vir vyf sekondes bo die grond moet hou om te bepaal of dit te warm is. "As dit te warm is vir jou hand, dan is dit te warm vir 'n poot!"
Hulle maan troeteldiereienaars ook om nie die diere in warm motors te laat nie en seker te maak hulle het genoeg water om te drink.
"Is dit te warm? Vermy dan roetes in die son op die teer, trek sokkies aan vir groot honde en dra kleiner hondjies!" aldus 'n inskrywing op Facebook.
Honderde Facebook-gebruikers het die veldtog geloof.
Die Zürich-polisie het gesê hul dienshonde dra ook skoene wanneer hulle inbrake ondersoek om hulle teen gebreekte glas te beskerm en om die motorsitplekke te beskerm wanneer snuffelhonde rondgery word.
Só toets jy of die teer dalk te warm is (Foto: Zürich-polisie, Facebook)
Wat eina is, is om op die strand kaalvoet in warm sand te loop. Dit is nie loop op die sand nie maar ìn die sand.
Dalk is ons in Suid-Afrika net gewoond aan baie warmer temperature , aansienlik meer as 30°C . 30°C is wanner sommige ouens hier eers hulle truie uittrek.
Ja en groot honde soos Rotties moet steuwels dra. En wat van 'n mooi poelies keps om die hond se oë te beskerm. Dit alles maar net tong-in-die-kies. Dis 'n mooi gebaar om die honde te wil beskerm, ek haal my keps af vir die ouens.
Ai, 'eerstewêreld probleme'…
Katte natuurlik ver vooruit…."Puss in Boots" dra al lankal steweltjies. Hond se kind dra seker "Jimmy Chows" of "Dogs in Dior"?